Исторически уашо обитават района на езерото Тахо, от двете страни на границата между Невада и Калифорния. Въпреки че е възможно да са срещнали първите испански експедиции, дошли в края на осемнайсети век, уашо съумяват да избягват срещите с европейците доста дълго време. Това се променя през 1848 година, когато Златната Треска в Калифорния докарва в региона хиляди бели авантюристи. Постепенно в земите им са установени търговски постове, последвани от селища и ферми. За кратко време заселниците унищожават природните ресурси, а фермерите завладяват основните водоизточници. Протестите от страна на индианците са игнорирани или потушавани с насилие, а правителството многократно отказва на молбите им да им предостави собствен резерват. Малко по малко племето губи всичките си земи и хората са принудени да търсят препитание из градовете и фермите. Районите, в които се заселват, стават известни като индиански колонии.